יורם כהן

יורם כהן (נולד ב-15 באוקטובר 1960) הוא איש שירות הביטחון הכללי (השב"כ) לשעבר שכיהן בשנים 2011–2016 כראש השירות.

קורות חיים

נעוריו ושירותו הצבאי 
כהן נולד ללאה ומשה כהן, שב-1951 עלו לישראל מאפגניסטן ועל רקע זה כונה בשב"כ, "האפגני". בילדותו התגורר בשכונת שפירא שבדרום תל אביב, ולמד בבית הספר הדתי ביל"ו בתל אביב. בוגר שבט ״העדה״ של הצופים הדתיים בשכונת שפירא בתל אביב והישיבה התיכונית מדרשית נעם בפרדס חנה. בשנת 1979 התגייס לצה"ל, בחר לשרת בחטיבת גולני והתקבל לסיירת גולני. בגולני עבר מסלול הכשרה כלוחם, עבר קורס מ"כים חי"ר, והשתתף באימונים ופעילות מבצעית במסגרת הסיירת והחטיבה.

שירותו בשב"כ 
בשנת 1982, לאחר שחרורו מצה"ל, התגייס לשירות הביטחון הכללי (שב"כ). תפקידו הראשון היה מאבטח רכזי שטח. אחרי שעבר אולפן ללימודי ערבית וקורס רכזי שטח הפך בשנת 1983 לרכז בנפת בנימין, ובשנת 1989 התמנה לרכז נפת רמאללה. 

בשנת 1991 מונה לתפקיד ראש הדסק האופרטיבי ביהודה, ובשנת 1996 מונה לראש חטיבת הסיכול בירושלים ויהודה. בשנים 1999–2001 שימש ראש האגף לסיכול טרור ערבי-איראני. בשנת 2003 מונה לראש מרחב ירושלים, יהודה ושומרון.

בשנת 2005 מונה לסגנו של ראש השב"כ יובל דיסקין, ועסק בגיבוש מדיניות בניין הכוח והפעלתו, וכן בהחלטות ארגוניות. 

בשנת 2008 יצא לארצות הברית והיה עמית מחקר במכון וושינגטון למדיניות המזרח הקרוב, במסגרתו פרסם מספר סקירות ומאמרים, תוך ציון שמו ותפקידו בשב"כ. בין היתר, תיאר במאמריו את פעילות חמאס וארגוני טרור פלסטיני נוספים ברצועת עזה. כהן הזהיר מפני ארגונים אסלאמיים קיצוניים שאינם סרים למרותו של חמאס, שמונחים על ידי קווי האידאולוגיה של הג'יהאד העולמי ושיטותיו. כהן טען כי מטרתם העיקרית של ארגוני הג'יהאד בעזה היא להחיות את תור הזהב של האסלאם העתיק, ולכונן ישות אסלאמית כלל עולמית שתיישם את החוק הדתי האסלאמי, חזון שלשם הגשמתו לא יהססו להשתמש בטרור רצחני.

עם שובו לישראל בשנת 2010 שימש כפרויקטור, והופקד על גיבוש תפיסת ניהול השירות לקראת העשור שעד שנת 2020.

כראש השב"כ 

ב-15 במאי 2011 החל כהן לכהן כראש השב"כ, במקומו של יובל דיסקין וזאת לאחר שנבחר על פני שני מועמדים נוספים בהם יצחק אילן, המועמד שהועדף על ידי דיסקין. בניגוד לעמדתו של קודמו בתפקיד, יובל דיסקין, תמך כהן בעסקת שליט ואמר ש"רמת הסיכון שאנו לוקחים היא רמה ואתגר ביטחוני שנוכל להתמודד איתם. בעזה יש 20 אלף לוחמי גדודי עז א-דין אל קסאם, ועם עוד 200 מחבלים לא ייפול עלינו העולם". גם שנים לאחר העסקה וכשכבר היה ידוע כי חלקם שבו לסורם הוא שב והביע את תמיכתו בה. 

בנובמבר 2012 היה ממפקדי מבצע הסיכול הממוקד בו חוסל אחמד ג'עברי, המפקד בפועל של גדודי עז-א-דין אל קסאם, שהיווה את מהלך הפתיחה במבצע עמוד ענן. כהן טען לגבי החיסולים שישראל עשתה: "אני שומע אנשים אומרים שמחליפים את מספר אחת במספר שתיים אבל זה לא נכון. בוודאי שממנים מישהו חדש, אבל אין לו את היכולת, הניסיון והכישורים להניע את המערכת מהר." לימים הוא טען שהוא המליץ לפתוח במתקפת מנע של חיסול ראשי החמאס וסורב על ידי הדרג המדיני.

מינואר 2014 העביר השב"כ לצה"ל התרעות על כך שהחמאס חופר מנהרות התקפיות לכיוון ישראל בדרום רצועת עזה לכיוון כרם שלום, ומאפריל 2014 הועברו ידיעות על כוונה לבצע פיגוע גדול שעלול להוביל למלחמה. בתכנית עובדה ששודרה בנובמבר 2014 הוצג השב"כ כמי שהתריע מפני מבצע צוק איתן ונאמר שכהן טען יומיים לאחר המבצע שהשב"כ התריע על כוונה של חמאס לפתוח במלחמה ביולי 2014. טענה זאת העלתה עליו את חמתם של צמרת צה"ל שטענו שלא קבלו כל התרעה כזאת. בעקבות תכנית עובדה, הוציא הרמטכ"ל, בני גנץ, מכתב חריף שבו האשים גורמי שב"כ במצג שווא וחוסר קוליגיאליות וביקר את שיתוף הפעולה של האירגון שם עם התכנית. בתגובה הגן כהן על אנשי השב"כ שדיברו בתכנית וכתב כי העריכה וגורמים מעורבים נוספים הובילו ליצירת דו שיח מלאכותי עם אנשיו בתכנית, מה שחולל את המחלוקת.

דו"ח מבקר המדינה בעניין מבצע צוק איתן שפורסם בפברואר 2017, העיר לכהן, יחד עם שר הביטחון משה יעלון, הרמטכ"ל בני גנץ וראש אמ"ן, אביב כוכבי, על שלא הציגו בפני שרי הקבינט המדיני-ביטחוני את פערי המודיעין על איום מנהרות התקיפה מעזה.. 

בתקופתו השב"כ התמודד עם גל הטרור הפלסטיני שהתבטא במספר רב של פיגועי טרור, הבולטים שבהם פיגועי דקירה וירי, שביצעו מחבלים פלסטינים, לרוב ללא שיוך ארגוני ורבים מהם קטינים. השב"כ לא הצליח לספק התרעות על רוב הפיגועים, אך את הפיגועים הקטלניים שכן בוצעו הצליח לפענח במהירות והביא למעצר המפגעים בידי כוחות צה"ל והימ"מ. מנגד, חשף וסיכל השב"כ מספר חוליות טרור מאורגנות של חמאס שתכננו לבצע פיגועים גדולים וקטלניים. השב"כ גם ניהל באותה תקופה את החקירות שהובילו להודאות השווא וכתבי האישום השגויים בפרשת תכנון הפיגוע במלון בי סנטר באילת. במקביל, היה מעורב בחקירות שהיו סביב פיגוע הטרור היהודי, הפיגוע בדומא, אז השתמש השב"כ בחקירות צורך כדי להוציא הודאה בביצוע הפיגוע מיהודי. המחבל הורשע בביצוע המעשה, שריפת בני משפחה פלסטינית באמצעות  זריקת בקבוק תבערה. בית המשפט לא הסתמך על ההודאות שהוצאו בחקירות הצורך. 

ב-8 במאי 2016 הסתיימה כהונתו בת חמש השנים של כהן כראש השב"כ.

לאחר פרישתו מהשב"כ

לאחר פרישתו מהשב"כ משמש כהן יועץ בנושאי ביטחון פנים. בספטמבר 2017 מונה לחבר בוועדה המייעצת של חברת אבטחת המידע "סייפטי".

בשנים שלאחר פרישתו התראיין כהן מדי פעם לתקשורת בעניינים על סדר היום הביטחוני של ישראל. בשנת 2023 היה כהן שותף למחאה נגד הרפורמה המשפטית, ונאם בפברואר 2023 בעצרת של אנשים שהזדהו כאנשי ימין נגד הרפורמה המשפטית. בנאומו הוא אמר שהוא "לא חילוני, לא אשכנזי, לא שמאלני ולא פוליטיקאי" וטען שהרפורמה תתן לראש הממשלה כח בלתי מוגבל ושהיא נגועה באינטרסים אישיים. ביולי 2023 אמר שהוא לא קורא להפסקת מילואים אבל שהוא מבין את מי שמפסיק להתנדב למילואים בגלל הרפורמה המשפטית. בראיון שפורסם ב-6 באוקטובר 2023 טען שהאיום הכי גדול על מדינת ישראל הוא הקרע החברתי, וגינה בחריפות את ההנהגה החרדית על שהחרדים אינם משרתים בצבא. במהלך מלחמת חרבות ברזל האשים את הנהגת ישראל בכך שאפשרה העברת כסף מקטאר לחמאס, ודרש שלא להשתמש בקטאר כמתווך אלא במצרים. בנוסף אמר שהנהגת ישראל הייתה מורתעת מהחמאס ולא הרתיעה את החמאס ושהמחשבה שהחמאס מורתע היה שגוי. כן אמר שעל נתניהו להתפטר ולו רק בגלל אחריותו המיניסטריאלית.

חיים אישיים והשכלה 
מאז 1983 מתגורר בשכונת רמות שבירושלים. נשוי לאסנת, ראש החוג למשאבי למידה במכללה ירושלים, ולהם חמישה ילדים.

לכהן תואר ראשון ותואר שני במדע המדינה מאוניברסיטת חיפה והוא בוגר המכללה לביטחון לאומי.

במאי 2018 קיבל תואר דוקטור לשם כבוד מאוניברסיטת בר-אילן כהוקרה על שירותו המסור ורב השנים למדינה.

קישורים חיצוניים 

 
 
 
 
 
 
 
 
 
 
 .
 
 ירון דקל ועמית סגל, ראש השב"כ הקודם יורם כהן: "עמדתי הייתה שלא לאבטח את בניו של נתניהו", באתר גלי צה"ל, 4 בינואר 2018 
 ראש השב"כ לשעבר יורם כהן: חייבים להשמיד את חמאס, העתיד שלנו תלוי בכך, באתר ערוץ 7, 19 באוקטובר 2023

מכּתביו (במכון וושינגטון למדיניות המזרח התיכון):
 Yoram Cohen, Is Hamas Committed to the Ceasefire?, November 13, 2008
 Yoram Cohen, Jihadist Groups in Gaza: A Developing Threat, January 5, 2009
 Yoram Cohen and Matthew Levitt, Hamas Arms Smuggling: Egypt's Challenge, March 2, 2009
 Yoram Cohen and Jeffrey White, Hamas in Combat: The Military Performance of the Palestinian Islamic Resistance Movement, October 2009
 Yoram Cohen and Matthew Levitt, with Becca Wasser, Deterred but Determined: Salafi-Jihadi Groups in the Palestinian Arena, January 2010

הערות שוליים

ראשי השב"כ
בוגרי מדרשית נעם
בוגרי בית הספר ביל"ו (תל אביב)
בוגרי אוניברסיטת חיפה
בוגרי הצופים הדתיים
ציונות דתית: אישים
לוחמי סיירת גולני
ראשי האגף לסיכול טרור וריגול ערבי-איראני בשב"כ
בוגרי המכללה לביטחון לאומי
סגני ראש השב"כ
מקבלי תואר דוקטור לשם כבוד מאוניברסיטת בר-אילן
ישראלים שנולדו ב-1960